អាជ្ញាធរ​ហាម​មិន​ឱ្យ​បញ្ចាំង​ភាពយន្ត​ឯកសារ​ពី​លោក​ជា វិជ្ជានៅសួន​សេរីភាព
លោក​ជា វិជ្ជា​ អតីត​មេដឹកនាំ​សហជីព​សេរីកម្មករ​ដ៏​ល្បីល្បាញ ​ត្រូវ​បាន​ឃាតករ​បាញ់សម្លាប់​កាល​ពី​ខែ មករា ​ឆ្នាំ​២០០៤។
ភ្នំពេញៈ អាជ្ញាធរប៉ូលិសក្រុងភ្នំពេញប្រមាណជាង១០០នាក់ ប្រដាប់ដោយអាវុធស្វ័យប្រវត្តិ ខែល និងដំបងឆក់ បានរារាំងការដាក់បញ្ចាំងខ្សែភាពយន្តឯកសារ "នរណាសម្លាប់លោកជា វិជ្ជា?” នៅសួនសេរីភាព។ ក៏ប៉ុន្តែ ពុំមានការប៉ះទង្គិចគ្នាដោយអំពើហិង្សាទេ។ លោក រ៉ុង ឈុន និងលោកជា មុន្នី ដែលជាអ្នកផ្តួចផ្តើមឲ្យមានការដាក់បញ្ចាំងខ្សែភាពយន្តនេះ បានសម្តែងការខកចិត្ត និងចាត់ទុកថា សេរីភាពបញ្ចេញមតិ បានធ្លាក់ដល់កម្រិតសូន្យក្នុងប្រទេសកម្ពុជា។ ក្រុមអាជ្ញាធរប៉ូលីសប្រដាប់ដោយអាវុធ ខែល និងដំបងឆក់ប្រមាណជាង១០០នាក់នៅថ្ងៃពុធនេះ បានរារាំងដោយជោគជ័យ ចំពោះការប៉ុនប៉ងដាក់បញ្ចាំងខ្សែភាពយន្តឯកសារមួយ ដែលមានចំណងជើងថា "នរណាសម្លាប់លោកជា វិជ្ជា?” ដែលរៀបចំឡើងដោយសហភាពសហជីពកម្ពុជានៅសួនសេរីភាព ឬ ហៅថាសួនប្រជាធិបតេយ្យ។ ការរារាំងនេះ បានកើតមានឡើងនៅពេលដែលលោករ៉ុង ឈុន និងលោកជា មុន្នី ព្រមទាំងសមាជិកសហភាពសហជីពកម្ពុជាប្រមាណជាង១០នាក់ បានប៉ុនប៉ងដាក់បញ្ចាំងជាសាធារណៈ នៅលើសួន សេរីភាព ក៏ប៉ុន្តែត្រូវបានលោកសុខ ពេញវុធ អភិបាលរងខណ្ឌដូនពេញ បានធ្វើការហាមឃាត់។ (សំឡេង របស់លោកសុខ ពេញវុធ និង លោករ៉ុង ឈុន) លោកសុខ ពេញ វុធ ៖ «តើបងបានទទួលលិខិតឬនៅ?» លោករ៉ុង ឈុន ៖  «លិខិត ខ្ញុំបានទទួលហើយ»។ លោកសុខ ពេញវុធ ៖ «អញ្ចឹងអានេះ ថតចម្លងឲ្យបងផ្ទាល់ដៃមួយទៀត។ អញ្ចឹងសង្ឃឹមថា បងនឹងសហការជាមួយអាជ្ញាធរខ័ណ្ឌ កុំឲ្យបញ្ចាំង បើសាលារាជធានីមិនអនុញ្ញាត»។ លោក សុខ ពេញវុធ ពុំបានផ្តល់អត្ថាធិប្បាយណាមួយចំពោះអ្នកកាសែត អំពីមូលហេតុដែលអាជ្ញាធរបានសម្រេចមិនឲ្យដាក់បញ្ចាំងខ្សែភាពយន្តនេះទេ ដោយលោកគ្រាន់តែបញ្ជាក់យ៉ាងខ្លីថា៖ «បងមើលលិខិតសាលាក្រុងចុះ ខ្ញុំប្រាប់ហើយ»។ យោងតាមសេចក្តីជូនដំណឹងរបស់សាលាក្រុងភ្នំពេញផ្ញើជូនលោក រ៉ុង ឈុន ប្រធានសហភាពសហជីពកម្ពុជា បានឲ្យដឹងថា ការមិនអនុញ្ញាតឲ្យមានការដាក់បញ្ចាំងខ្សែភាពយន្តឯកសារនេះឡើង គឺដោយសារតែខ្សែភាពយន្តឯកសារនេះ ពុំមានទិដ្ឋាការពីក្រសួងដែលពាក់ព័ន្ធ។ លោករ៉ុង ឈុន បានថ្លែងប្រាប់ក្រុមអ្នកកាសែតនៅឯទីលានសួនប្រជាធិបតេយ្យថា សេរីភាពសម្តែងមតិនៅកម្ពុជាកំពុងធ្លាក់ចុះដល់កម្រិតសូន្យ។ លោកបានមានប្រសាសន៍ទៀតថា អាជ្ញាធរ គួរតែលុបចោលនូវសួនសេរីភាពនេះចេញទៅ ដោយសារតែមិនអនុញ្ញាតឲ្យប្រជាពលរដ្ឋសម្តែងមតិទៅតាមច្បាប់រដ្ឋធម្មនុញ្ញ។ «បើសាលារាជធានីភ្នំពេញ ក៏ដូចជារដ្ឋាភិបាលបង្កើតសួនហើយមិនឲ្យប្រជារាស្រ្តប្រើ ត្រូវតែរំលាយសួននេះចោលទៅ ហើយដាំផ្កាទៅវាប្រសើរជាង បង្កើតយកតែរូបភាពឲ្យអន្តរជាតិមើល ឲ្យប្រជាជាតិខ្មែរមើលថាខ្លួនបានផ្តល់សេរីភាព។ ប៉ុន្តែផ្ទុយទៅវិញ ការពិតមិនបានផ្តល់អ្វីឲ្យប្រជាពលរដ្ឋប្រើប្រាស់សោះ»។ សួនសេរីភាព មានទីតាំងនៅខាងក្រោយស្ថានទូតសហរដ្ឋអាមេរិកក្នុងសង្កាត់វត្តភ្នំ ខណ្ឌដូនពេញ។ សួននេះទើបតែត្រូវបានសាលាក្រុងភ្នំពេញបង្កើតឡើងក្រោយពីច្បាប់ធ្វើបាតុកម្មដោយសន្តិវិធីបានចូលជាធរមានសម្រាប់ឲ្យប្រជាពលរដ្ឋសម្តែងមតិ ដោយមិនចំាបាច់សុំច្បាប់ពីអាជ្ញាធរ។ លោក ជា មុន្នី ប្រធានសហជីពសេរីកម្មករនៃព្រះរាជាណាចក្រកម្ពុជា ដែលត្រូវជាប្អូនប្រុសបង្កើតរបស់លោក ជា វិជ្ជា បានថ្លែងទាំងកំហឹងយ៉ាងដូច្នេះថា ៖ «ប្រាំពីរឆ្នាំ ខ្ញុំរង់ចាំជានិច្ច ឈាម អត់ព្រួយបារម្ភអំពីសុវត្ថិភាព អត់ព្រួយបារម្ភអំពីជាប់គុកទេ អត់ ព្រួយបារម្ភអំពីងាប់ទេ។ អាណា ក៏ងាប់ដែរ»។ លោក ជា មុន្នី បានមានប្រសាសន៍ថា លោកត្រៀមទឹកប្រាក់ចំនួន ១០.០០០ ដុល្លារសហរដ្ឋអាមេរិក ដើម្បីថតចម្លងចែកជូនប្រជាពលរដ្ឋដែលមានបំណងចង់ទស្សនាខ្សែភាពយន្តឯកសារ "នរណាសម្លាប់លោកជា វិជ្ជា?” នេះ។ លោក អំ សំអាត មន្រ្តីផ្នែកស៊ើបអង្កេតរបស់សមាគមសិទ្ធិមនុស្ស LICADHO បាននិយាយថា សាលាក្រុង គួរតែមានការសម្របសម្រួលណាមួយឲ្យមានការដាក់បញ្ចាំងខ្សែភាពយន្តឯកសារនេះ ពីព្រោះ មិនបានធ្វើឲ្យប៉ះពាល់ដល់មុខមាត់ និងកិត្តិយសរបស់រដ្ឋាភិបាលទេ។ «អាជ្ញាធរ គួរតែរកវិធីណាចរចាគ្នា ហើយធ្វើការអនុញ្ញាត ដើម្បីឲ្យបញ្ចាំងនូវខ្សែភាពយន្តនេះទៅ ពីព្រោះខ្សែភាពយន្តនេះ វាគ្រាន់តែជាការរំឮកឡើងវិញអំពីអ្នកដែលសម្លាប់ ជា វិជ្ជា ហើយ ជា វិជ្ជា ត្រូវបានស្លាប់ ក៏ដូចជា ដាស់តឿនអាជ្ញាធរ ដើម្បីឲ្យស្វែងរកឃាតករពិតប្រាកដ ដើម្បីផ្តល់យុត្តិធម៌ទៅ ដល់លោកជា វិជ្ជា តែប៉ុណ្ណោះ»។ លោក ជា វិជ្ជា អតីតមេដឹកនាំសហជីពសេរីកម្មករដ៏ល្បីល្បាញ ត្រូវបានឃាតករបាញ់សម្លាប់កាលពី ខែ មករា ឆ្នាំ២០០៤។ ខ្សែភាពយន្តឯកសារ ដែលផលិតឡើងដោយផលិតករជនជាតិអាមេរិកាំងមួយរូបឈ្មោះ Bradely Cox នេះ ចង់បង្ហាញឲ្យអ្នកទស្សនាធ្វើការវិភាគនរណាជាឃាតករ និងអ្នកនៅពីក្រោយខ្នងក្នុងការសម្លាប់ លោកជា វិជ្ជា៕